Lukas Graa fik noget af en overraskelse, da han fandt ud af, at hans konfirmationsfest startede med en flyvetur i helikopter.

Limousine, gammel veteranbil eller en sportsvogn. Det er bare nogle af de køretøjer, som konfirmander ankommer i til forsamlingshusene, hvor den store dag skal holdes. Men Lukas Graa fra Snedsted i Thy fik en helt anden overraskelse. - Jeg skal op i luften, det er jo rigtig fedt at skulle lege fugl. Det er bare lækkert, siger han, da hans forældre overraskede ham med en helikoptertur efter gudstjenesten. Efter en flyvetur på små 20 minutter, var den nyudklækket konfirmand allerede helt høj på konfirmationsdagen. - Det var fandme sjovt, vi var virkelig højt oppe i luften, det var rigtig fedt, og jeg vil helt klart anbefale det, det er godt at være konfirmand, siger han. På turen vinkede han fra luften til sin ven, som stod i en have. Tradition med konfirmander på store bededag I Snedsted har det været en tradition, at konfirmanderne altid skulle konfirmeres på store bededag. Torben Graas, der er far til Lukas, fortæller, at hans ældste søn blev konfirmeret på helligdagen i 2020, og den yngste havde udsigt til at blive konfirmeret næste år på store bededag. Men efter afskaffelsen af helligdagen er planen blevet ændret, så hun nu som første hold i Snedsted i stedet skal i den hvide kjole på en søndag. Derfor skulle det markeres, at det var sidste gang med konfirmationer på store bededag, så Torben Graa besluttede, at sønnen skulle have en flyvetur i en helikopter på den helt særlige dag. - Det er jo den sidste store bededag, og det falder sammen med, at min søn blev konfirmeret, og så synes jeg da, vi skulle gøre det med lidt bravour. Vi gør tit ting på en lidt anderledes måde her i Thy, og trillebøren står derhjemme med grus i, så den kunne vi ikke bruge, smiler han. Foran kirken i Snedsted ventede også en lastbil, en motorcykel og biler med flag, der skulle køre konfirmanderne til deres fester.